משרד התיירות ועיריית חיפה, בשיתוף "נמל חיפה", ישיקו מחר (שני, 15.1.17), תחרות עיצוב תאורה בינלאומית. בתחרות יוכלו להתמודד מועמדים מכל רחבי העולם, העוסקים בתחום עיצוב תאורה בלייזר ובמערכות מתקדמות, לצורך בחירת הגורם, אשר יזכה לתכנן, לעצב ולהקים מיצג אור-קולי אמנותי עירוני. עלות הפרויקט, אשר ייקרא "נמל האור", נאמדת ב-20 מיליון שקל והוא ימומן, באופן שווה, על-ידי משרד התיירות ועיריית חיפה. אטרקציות דומות ניתן כיום לראות ביעדים מובילים, אשר מושכים אליהם מידי שנה מיליוני תיירים, כמו: ברצלונה, הונג-קונג ודובאי.
חיפה תוסיף את האטרקציה הזו לרשימת האטרקציות התיירותיות הרבות שהיא מציעה. במשרד התיירות סבורים שמדובר בפרויקט בעל פוטנציאל לחולל שינוי תיירותי בחיפה ולתת מענה לצורך ב"מוצר לילה", שירחיב את מגוון אפשרויות הבילוי הליליות של התיירים בכל האזור.
מופע האור השני יותקן בלבו של נמל חיפה, ברחבת "האנגר 15", כשלב ראשון בתוכנית "חזית הים העירונית", לפתיחת שעריו של הנמל לתושבי חיפה ולמבקרים, ולהוות מרכז תרבות ופנאי עשיר. מופע זה, שייראה מהנמל, צפוי למשוך אליו מבקרים רבים, אשר יורשו להיכנס אל שטח הנמל, וייהנו מצפייה במופע ומאטרקציות נוספות שיוצעו במקום.
התחרות תיפתח כאמור מחר ותימשך עד לתאריך 15.2. היא תפוקח על-ידי "החברה הכלכלית לחיפה", אשר שכרה לצורך ניהול התחרות את חברת "אוג׳י אדריכלים", בניהולם של מירב איתן וגסטון צהר, אשר אחראים על ניהול והקמת מיצבי תאורה בינלאומיים רבים ברחבי העולם, ומשמשים כמנהלים האמנותיים של "פסטיבל האור" הוותיק בירושלים.
שר התיירות, יריב לוין: ״עם שבירת השיאים בתיירות הנכנסת לישראל, אני רואה חשיבות עליונה בעיר חיפה ובפיתוח התיירות בה. המיזם החדשני והמקורי 'נמל האור' יהווה אטרקציה מרכזית ויקדם את חיפה כעיר תיירותית מובילה בישראל. 'נמל האור' יהיה אטרקציה יוצאת דופן, ואני מברך את כל המשתתפים בתחרות בהצלחה רבה".
ראש עיריית חיפה, יונה יהב: "מיזם 'נמל האור' מצטרף לשורה של מיזמים, אותם אנו מקדמים יחד עם משרד התיירות, ובעזרתו הרבה של השר לוין, במטרה למצב את חיפה כמטרופולין התיירות של צפון המדינה, תוך ניצול האטרקציות הרבות הקיימות בעיר ובמרחב הסובב אותה. הודות למאמצים אלה, הפכה חיפה למרכז שהייה אזורי לתיירים מכל רחבי העולם, כפי שהדבר בא לידי ביטוי בעשרות בתי המלון המתוכננים והנבנים בעיר, ובתפוסת בתי המלון, שהיא מהגבוהות בארץ".